Πλέον, δεν υπάρχει καμία αμφιβολία: το μέλλον της αυτοκίνησης, ανήκει στην ηλεκτροκίνηση! Από το 2020 θα δούμε (και στην Ελλάδα) μια... επέλαση ηλεκτρικών μοντέλων που θα μας προϊδεάσει για το τι θα γίνει στα επόμενα χρόνια, οπότε ψάχνουμε να βρούμε τις τιμές των ηλεκτρικών μοντέλων που είναι διαθέσιμα στη χώρα μας.

Τα εννέα αυτοκίνητα που ακολουθούν, εισάγονται κανονικά. Ψάξαμε να βρούμε τα μοντέλα που έχουν επίσημο κατάλογο στην Ελλάδα, με τιμές και λεπτομέρειες για την ελληνική αγορά. Αποκλείσαμε, δηλαδή, όσα έρχονται κατόπιν παραγγελίας ή όσα δεν έχουν επίσημη αντιπροσωπεία και εισάγονται ιδιωτικά, όπως π.χ. τα Tesla. Η λίστα που δημιουργήθηκε είναι αρκετά ικανοποιητική, με πολύ ενδιαφέροντα αυτοκίνητα διάφορων κατηγοριών. Για την ώρα ωστόσο, ακόμη και οι φθηνότερες προτάσεις δεν απευθύνονται σε όλους και το μόνο βέβαιο είναι ότι για να προωθηθεί η ηλεκτροκίνηση στη χώρα μας, θα πρέπει να δοθούν κίνητρα από την κυβέρνηση ώστε να μειωθεί η τιμή τους.

Audi e-tron 55 quattro

Το εντυπωσιακό SUV της Audi έχει 408 ίππους, μπαταρία 95 kWh και μπορεί να διανύσει με μία φόρτιση έως και 411 χιλιόμετρα. Διαθέτει τετρακίνηση και παράλληλα, είναι το μοναδικό αυτοκίνητο στην ελληνική αγορά που μπορεί να εφοδιαστεί με κάμερες αντί για εξωτερικούς καθρέπτες. Στοιχίζει 85.300€.

BMW i3

Ένα από τα πιο γνωστά ηλεκτρικά μοντέλα στην Ελλάδα, που βλέπουμε και αρκετά συχνά στο δρόμο, είναι το i3 της BMW. Υπάρχει σε εκδόσεις με 170 και 184 ίππους και μπορεί να καλύψει έως και 310 χιλιόμετρα σύμφωνα με τις μετρήσεις της μάρκας, με μία φόρτιση. Η τιμή του στη χώρα μας ξεκινά από 41.300€ και από 45.050€ για την i3S των 184 ίππων.

Jaguar I-Pace

Με την εμφάνισή της στην αγορά, η Jaguar I-Pace σάρωσε στα διεθνή βραβεία αυτοκινήτου. Έχει 400 ίππους με 700 Nm ροπής και οι μπαταρίες των 90 kWh χαρίζουν έως και 470 χιλιόμετρα αυτονομίας. Αν υπάρχει ταχυφορτιστής, γεμίζει το 80% της μπαταρίας σε 40 λεπτά. Η τιμή της είναι ίδια με του Audi, στις 85.300€.

Mercedes EQC 400 4MATIC

Ακόμη ένα πολυτελές SUV με ηλεκτροκινητήρες, εισάγεται στην Ελλάδα, αυτή τη φορά από τη Mercedes-Benz. Η εντυπωσιακή EQC 400 4MATIC έχει 408 ίππους, 760 Nm ροπής και καλύπτει έως 417 χιλιόμετρα με ένα γέμισμα των μπαταριών. Ωστόσο, το μοντέλο με σήμα το αστέρι έχει σημαντικό πλεονέκτημα τιμής έναντι του ανταγωνισμού αφού στοιχίζει 79.360€.

MINI Cooper SE

Το πρώτο ηλεκτροκίνητο MINI έχει ηλεκτροκινητήρα των 184 ίππων με 270 Nm ροπή και η αυτονομία των μπαταριών του φτάνει στα 270 χιλιόμετρα ανά φόρτιση. Πρόσφατα ανακοινώθηκαν οι τιμές του στην Ελλάδα (από 33.900€) και από το νέο έτος θα αρχίσουν να παραλαμβάνουν οι πρώτοι ιδιοκτήτες.

Nissan Leaf

Το Leaf της Nissan είναι διεθνώς, ένα πολύ δημοφιλές ηλεκτρικό μοντέλο και στην Ελλάδα, στην τελευταία του γενιά, έχει αρχίσει να γίνεται συχνό θέαμα στους δρόμους. Ο ηλεκτροκινητήρας του αποδίδει 150 άλογα με 320 Nm ροπή και η μπαταρία των 40 kWh εξασφαλίζει αυτονομία 360 χιλιομέτρων. Ο τιμοκατάλογος ξεκινά στις 33.990€.

Opel Corsa-e

Το νέο Opel Corsa θα είναι για πρώτη φορά διαθέσιμο ως ηλεκτρικό και ήδη η ελληνική εισαγωγική εταιρεία ανακοίνωσε τις τιμές του. To γερμανικό supermini έχει κινητήρα 136 ίππων και αυτονομία στα 330 χιλιόμετρα, ενώ στη χώρα μας τα πρώτα κομμάτια θα έρθουν την άνοιξη. Ξεκινά από 29.890€ και είναι το φθηνότερο στη λίστα μαζί με το νέο ηλεκτρικό Peugeot e-208, με το οποίο αποτελούν εξάλλου αδελφάκια εντός του ομίλου PSA.

Peugeot e-208

Η Peugeot μας έχει δείξει το νέο 208 το οποίο, θα είναι διαθέσιμο και ως ηλεκτρικό. Έχει το ίδιο σύστημα κίνησης με το Opel Corsa-e και η ηλεκτρική του έκδοση με το όνομα e-208 αναμένεται να τραβήξει μια αρκετά μεγάλη μερίδα των συνολικών του πωλήσεων. Προσφέρει έως 340 χλμ. αυτονομία, αναμένεται στη χώρα μας στις αρχές του 2020 και θα κοστολογηθεί γύρω στις 29.000 με 30.000€.

Volkswagen e-Golf

Το γνωστό μας Golf είναι διαθέσιμο και σε ηλεκτρική έκδοση, η οποία έχει 136 ίππους, 290 Nm ροπής, 230 έως και πάνω από 300 χιλιόμετρα αυτονομία και περίπου 5 ώρες φόρτιση για να γεμίσουν οι μπαταρίες των 35,8 kWh, αν υπάρχει WallBox. H ελληνική αντιπροσωπεία το προσφέρει πλέον στην εξαιρετικά συμφέρουσα τιμή των 30.200€. Σύντομα, η Volkswagen θα υποδεχτεί και τη νέα γενιά ηλεκτρικών μοντέλων της με τον κωδικό ID, αρχής γενομένης με το κόμπακτ ID3.